[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 24.7.2007

KOM(2007) 442 endelig

Forslag til

RÅDETS BESLUTNING

om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF

(forelagt af Kommissionen)

BEGRUNDELSE

1. Baggrunden for forslaget

- Begrundelse og formål

Beskatning af energiprodukter og elektricitet i EU er omfattet af Rådets direktiv 2003/96/EF[1]. Det fastslås i direktivet, hvilke produkter der beskattes, hvilken anvendelse der gør dem afgiftspligtige, og hvilken minimumssats der skal benyttes, alt efter om de anvendes som motorbrændstof, til visse formål i industri eller handel eller til opvarmning.

I henhold til artikel 19, stk. 1, i Rådets direktiv 2003/96/EF kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelse eller lempelser for punktafgifter, hvis særlige politiske hensyn taler herfor.

Det foreliggende forslag har til formål at tillade Frankrig at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne, for delvis at kompensere for de ekstraomkostninger, der følger af den geografiske beliggenhed og den vanskelige forsyningssituation.

- Generel baggrund

Ved brev af 16. oktober 2006 har de franske myndigheder bedt om tilladelse til, da der er tale om en energiafgift, at anvende en nedsat sats på den blyfri benzin, der anvendes som brændstof, som videreførelse af den ordning, der var gældende ifølge artikel 18, stk. 1, i direktiv 2003/96/EF sammenholdt med direktivets bilag II, punkt 6, tredje led, inden den udløb. Ifølge ordningen kunne Frankrig indtil den 31. december 2006 anvende en nedsat afgiftssats for forbruget på Korsika, forudsat at de minimumssatser for energiprodukter, der er fastsat i EU-lovgivningen, overholdes. Den ønskede tilladelse er på 1 EUR pr. hektoliter for perioden 1. januar 2007 - 31. december 2012. De franske myndigheder har sendt yderligere oplysninger den 13. februar 2007 og den 3. maj 2007.

Som begrundelse for sin anmodning i henhold til artikel 19 i Rådets direktiv 2003/96/EF anfører Frankrig, at Korsika er en ø. Denne kendsgerning medfører ekstra omkostninger til transport og oplagring af de forskellige motorbrændstoffer på øen, og den ulempe har den ønskede afgiftsnedsættelse til formål at udligne delvis.

Korsika er en meget bjergrig ø, idet kun 10% af dens areal skråner mindre end 12%, og bortset fra den østlige slette findes der stort set ingen flade områder. Samfærdslen inde i landet er meget vanskelig, for det er sjældent muligt at komme fra dal til dal. Korsika er derfor stærkt opdelt i talrige mikroregioner.

Det betyder, at transport og distribution af blyfri 95-oktan benzin koster 17,34 EUR pr. hektoliter på Korsika mod 8,05 EUR på fastlandet. Transport af olieprodukter ad søvejen og lagerforholdene på øen øger således kostprisen på motorbrændstoffer mærkbart. Øens to olielagre håndterer 400 000 m3 om året, men de har en sådan størrelse, at de først bliver rentable ved ca. 1 mio. kubikmeter om året hver. Men det er nødvendigt at have to lagre, da der er tale om en ø og det er nødvendigt at opretholde brændstoflagre for at undgå forsyningsafbrydelser. Således var gennemsnitsprisen for blyfri benzin til forbrug på det franske fastland 116,96 EUR (inkl. alle afgifter) pr. hektoliter i februar 2007. På Korsika var dette beløb 3-6 EUR (inkl. alle afgifter) højere, svarende til en forskel på 4-7 EUR/hl uden afgiftsnedsættelsen på 1 EUR/hl[2].

Afgiftsdifferentieringen er således med til at sikre den territoriale sammenhæng med fastlandet, idet den nedsætter prisen på blyfri benzin med 1EUR/hl, hvilket er mindre end ekstraomkostningerne.

De budgetmæssige årlige udgifter til afgiftsnedsættelsen er på 890 000 EUR. Øens indbyggertal anslås pr. 1. januar 2007 til 279 000 plus den sæsonbestemte befolkning; hele forbruget af blyfri benzin på Korsika er omfattet af afgiftsnedsættelsen.

- Gældende bestemmelser på det område, som forslaget vedrører

Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet.

Rådets beslutning 2005/767/EF af 24. oktober 2005 om bemyndigelse af Frankrig til at anvende et differentieret afgiftsniveau for motorbrændstoffer efter artikel 19 i direktiv 2003/96/EF[3]. Regionaliseringen af satserne for de indenlandske forbrugsafgifter på olieprodukter vedrører såvel diesel som blyfri benzin til brug som motorbrændstof. Den er et led i de franske myndigheders decentraliseringspolitik, som giver de franske regioner, herunder Korsika, mulighed for at regulere punktafgifterne på motorbrændstof både opad og nedad. Decentraliseringen indgår som et element i en plan om administrativ effektivisering, der skal opnås gennem kvalitetsforbedringer og besparelser inden for offentlige tjenesteydelser. Den indgår i en subsidiaritetsorienteret politik, der giver mulighed for, at beslutninger på en lang række områder kan træffes på det relevante niveau (beslutning 2005/767/EF, 2. betragtning) og har således også et andet sigte end det direkte formål med afgiftsnedsættelsen.

- Overensstemmelse med andre EU-politikker og -mål

I henhold til artikel 19, stk. 1, i Rådets direktiv 2003/96/EF kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelse eller lempelser for punktafgifter, hvis særlige politiske hensyn taler herfor. Alle anmodninger behandles af Kommissionen, som tager hensyn til et velfungerende indre marked, behovet for at sikre loyal konkurrence og gennemførelse af Fællesskabets sundheds-, miljø-, energi- og transportpolitik.

Ved den delvise udligning af meromkostningerne for forbrugerne af blyfri benzin på Korsika skaber afgiftsdifferentieringen mere lige vilkår for disse forbrugere og de samme forbrugere på fastlandet. Foranstaltningen har således et regional- og samhørighedspolitisk sigte.

Afgiftsnedsættelsen er ikke højere end de ekstra transport- og distributionsomkostninger, forbrugerne på Korsika må bære. Omkostningsnedsættelsen på blyfri benzin på 1 EUR/hl er faktisk langt mindre end både ekstraomkostningerne og forskellen mellem de endelige priser.

Endvidere er forbrugsafgiften på blyfri benzin på Korsika (57,92 €/hl) betydeligt højere end det i direktiv 2003/96/EF fastsatte EU-minimum (35,90 €/hl). Det er også tilfældet, selv om man tager højde for den regionalisering af indenlandske afgifter på olieprodukter, der er givet bemyndigelse til ved Rådets beslutning af 24. oktober 2005[4]. Der har de lokale korsikanske myndigheder mulighed for at ændre den indenlandske afgiftssats på olieprodukter i overensstemmelse med bestemmelserne i tabel B i artikel 265 i den franske toldlov (Code des douanes). Ændringen må højst være på 1,77 EUR/hl, som er den øvre grænse for regionernes ændringer. Ved en kumulering af den ønskede afgiftsnedsættelse og den maksimale nedsættelse som følge af Korsikas beslutning om regionalisering af de indenlandske afgifter på olieprodukter bliver den nedsatte forbrugsafgift på blyfri benzin på Korsika på 56,15 EUR/hl, hvilket er klart højere end det i direktiv 2003/96/EF fastsatte EU-minimum (35,90 €/hl).

Kommissionen skønner derfor, at afgiftsnedsættelsen er forenelig med beskatningens ansporende virkning til at øge energieffektiviteten.

Endelig er foranstaltningen acceptabel, når der henses til, at det indre marked skal fungere korrekt og der skal sikres loyal konkurrence. Hensigten er blot, at der delvis skal kompenseres for de ekstra omkostninger, der skyldes, at Korsika er en ø. De pågældende departementers fjerne beliggenhed på en ø og den beskedne nedsættelse af afgiftssatsen, som i øvrigt er meget højere end det krævede EF-minimum, medfører ingen rejsevirksomhed specielt med henblik på køb af brændstof.

Ifølge artikel 19, stk. 2, i direktiv 2003/96/EF kan denne type foranstaltninger gives for en periode på højst seks år med mulighed for forlængelse. På nuværende tidspunkt anses det for passende at give tilladelsen for seks år, dvs. for perioden 1. januar 2007 til 31. december 2012.

Det bør sikres, at Frankrig kan anvende den nedsættelse, der er omhandlet i dette forslag til beslutning, i ubrudt forlængelse af den indtil 1. januar 2007 gældende lovgivning i henhold til undtagelsen ifølge direktivets artikel 18 sammenholdt med dets bilag II. Derfor bør den ønskede tilladelse gives med virkning fra den 1. januar 2007.

2. Høring af interesserede parter og konsekvensanalyse

- Høring af interesserede parter

Forslaget består i en tilladelse til en fritagelse, som kun berører Frankrig.

- Ekspertbistand

Det har ikke været påkrævet med ekstern ekspertbistand.

- Konsekvensanalyse

Ikke relevant.

3. FORSLAGETS RETLIGE ASPEKTER

- Resumé af forslaget

Kommissionen foreslår at tillade en afgiftsnedsættelse på 1 EUR pr. hektoliter indtil den 31. december 2012 og dermed tillade Frankrig at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne.

- Retsgrundlag

Artikel 19 i direktiv 2003/96/EF.

- Subsidiaritetsprincippet

Det bør anerkendes, at området indirekte skatter, jf. EF-traktatens artikel 93, ikke som sådant henhører under Fællesskabets enekompetence som omhandlet i EF-traktatens artikel 5.

Dog er der ved de foranstaltninger for harmonisering af de nationale lovgivninger, som allerede er vedtaget af Rådet, lagt faste rammer og grænser for medlemsstaternes udøvelse af deres kompetence på området.

Således er det kun Rådet, der kan give en medlemsstat tilladelse til at indrømme yderligere fritagelser eller lempelser som omhandlet i artikel 19 i direktiv 2003/96/EF, hvilket også fremgår af samme bestemmelse. Medlemsstaterne kan ikke træde i stedet for Rådet.

Forslaget er derfor i overensstemmelse med subsidiaritetsprincippet.

- Proportionalitetsprincippet

Forslaget er i overensstemmelse med proportionalitetsprincippet. Omkostningsnedsættelsen på blyfri benzin på 1 EUR/hl er stadig langt mindre en ekstraomkostningerne (fra 4 til 7 EUR/hl).

- Reguleringsmiddel/form

Foreslået middel: Rådsbeslutning.

Artikel 19 i direktiv 2003/96/EF giver kun mulighed for dette reguleringsmiddel.

4. Budgetmæssige virkninger

Foranstaltningen indebærer ikke nogen finansiel eller administrativ byrde for Fællesskabet. Forslaget har derfor ingen virkninger for Fællesskabets budget.

Forslag til

RÅDETS BESLUTNING

om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF

(Kun den franske udgave er autentisk)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet[5], særlig artikel 19, stk. 1,

under henvisning til forslag fra Kommissionen, og

ud fra følgende betragtninger:

(1) I medfør af artikel 18, stk. 1, i direktiv 2003/96/EF sammenholdt med direktivets bilag II har Frankrig opnået tilladelse til at anvende en nedsat afgiftssats for forbruget på Korsika. Tilladelsen gjaldt indtil den 31. december 2006.

(2) Ved brev af 16. oktober 2006 har de franske myndigheder anmodet om tilladelse til, da der er tale om en energiafgift, at anvende en nedsat sats på den blyfri benzin, der anvendes som brændstof, som videreførelse af den ordning, der gjaldt ifølge førnævnte undtagelse, inden den udløb. Nedsættelsen er på 1 EUR pr. hektoliter. Der er anmodet om tilladelse for perioden fra den 1. januar 2007 til den 31. december 2012. På Korsika indebærer levering af blyfri benzin til tankstationerne mærkbart højere omkostninger end på fastlandet, og den endelige pris er 4-7 EUR højere pr. hl end på fastlandet.

(3) Ved at nedsætte den afgift på blyfri benzin, som forbrugerne på Korsika skal betale, bliver disse forbrugere i højere grad stillet lige med forbrugerne på fastlandet. Foranstaltningen har således et regional- og samhørighedspolitisk sigte.

(4) Afgiftsnedsættelsen er ikke højere end, hvad der er nødvendigt for at tage hensyn til de ekstra transport- og distributionsomkostninger, forbrugerne på Korsika må bære.

(5) Det endelige afgiftsniveau er højere end det i direktiv 2003/96/EF krævede minimum på i øjeblikket 359 EUR pr. 1000 l (dvs. 35,90 EUR/hl). Det er stadig tilfældet, selv når der tages hensyn til den bemyndigelse, der er givet ved Rådets beslutning 2005/767/EF af 24. oktober 2005[6], og hvis virkninger kan kumuleres med virkningerne af nærværende beslutning.

(6) De pågældende departementers fjerne beliggenhed på en ø og den beskedne nedsættelse af afgiftssatsen, som i øvrigt er meget højere end det krævede EF-minimum, medfører ingen rejsevirksomhed specielt med henblik på køb af brændstof.

(7) Derfor er den foranstaltning, der er anmodet om, acceptabel, når der henses til, at det indre marked skal fungere korrekt og der skal sikres loyal konkurrence, og den er ikke uforenelig med hverken Fællesskabets miljø-, energi- eller transportpolitik.

(8) Følgelig bør det, jf. artikel 19, stk. 2, i direktiv 2003/96/EF, tillades Frankrig at anvende en nedsat afgiftssats på blyfri benzin, der benyttes som brændstof og overgår til frit forbrug på Korsika, indtil den 31. december 2012.

(9) Det bør sikres, at Frankrig kan anvende den nedsættelse, der er omhandlet i denne beslutning, i ubrudt forlængelse af den indtil 1. januar 2007 gældende lovgivning i henhold til undtagelsen ifølge artikel 18 i direktiv 2003/96/EF sammenholdt med direktivets bilag II. Derfor bør den ønskede tilladelse gives med virkning fra den 1. januar 2007 —

VEDTAGET FØLGENDE BESLUTNING:

Artikel 1

Det tillades Frankrig at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne.

For at undgå overkompensation må nedsættelsen ikke være større end de ekstra transport-, lager- og distributionsomkostninger sammenholdt med det franske fastland.

I forbindelse med nedsættelse af satsen skal forpligtelserne i direktiv 2003/96/EF, særlig minimumssatserne i artikel 7, overholdes.

Artikel 2

Denne beslutning anvendes fra den 1. januar 2007 og udløber den 31. december 2012.

Artikel 3

Denne beslutning er rettet til Den Franske Republik.

Udfærdiget i Bruxelles, den

På Rådets vegne

Formand

[1] EUT L 238 af 31.10.2003, s. 51.

[2] Den omkostningsforskel, der er gjort rede for, slår ikke helt igennem på den endelige pris i detailleddet, da momssatsen er lavere på Korsika end på fastlandet.

[3] EUT L 290 af 4.11.2005, s. 25.

[4] Nedsættelsen i nærværende forslag gælder automatisk, uden at der kræves en beslutning fra de lokale korsikanske myndigheders side, mens differentieringen i beslutning 2005/767/EF kræver en sådan beslutning.

[5] EUT L 283 af 31.10.20[6]03, s. 51. Senest ændret ved direktiv 2004/75/EF (EUT L 157 af 30.4.2004, s. 100).

[7] EUT L 290 af 4.11.2005, s. 25.